**Vendim nr. 202 datë 20.09.2017**

Kolegji i Gjykatës Kushtetuese të Republikës së Shqipërisë, i përbërë nga:

Gani Dizdari, Anëtar i Gjykatës Kushtetuese

Fatmir Hoxha, Anëtar i “ “

Fatos Lulo, Anëtar i “ “

në datën 20.09.2017 mori në shqyrtim paraprak kërkesën me nr.202 Akti, që i përket:

**KËRKUES: ARBER ALIU**

**OBJEKTI: Shfuqizimi si të papajtueshme me Kushtetutën i vendimeve nr.00-2016-878, datë 19.05.2016 të Kolegjit Penal të Gjykatës së Lartë; nr.638, datë 31.03.2015 të Gjykatës së Apelit Tiranë; nr.2367, datë 16.10.2014 të Gjykatës së Rrethit Gjyqësor Tiranë.**

**BAZA LIGJORE:** Nenet 30, 31, 32, 42, 131/1/f, 134/1/i dhe 142 të Kushtetutës së Republikës së Shqipërisë; neni 6 i Konventës Europiane për të Drejtat e Njeriut (KEDNJ); ligji nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar.

Kolegji i Gjykatës Kushtetuese (Kolegji), pasi shqyrtoi kërkesën, dokumentet shoqëruese dhe diskutoi çështjen në tërësi,

**VËREN:**

**I**

1. Kërkuesi është gjykuar për veprën penale “Vjedhje me armë e kryer në bashkëpunim, mbetur në tentativë”, parashikuar nga nenet 140-25-22 të Kodit Penal (KP).
2. Gjykata e Rrethit Gjyqësor Tiranë, me vendimin nr.2367, datë 16.10.2014, ka vendosur: *“Deklarimin fajtor të të pandehurit Arbër Saba Aliu për kryerjen e veprës penale “Vjedhje me armë e kryer në bashkëpunim mbetur në tentativë”, parashikuar nga nenet 140-25-22 të Kodit Penal dhe në bazë të kësaj dispozite dënimin e tij me 10 vjet burgim.”.*
3. Gjykata Apelit Tiranë, me vendimin nr.638, datë 31.03.2015, ka vendosur lënien në fuqi të vendimit nr.2367, datë 16.10.2014 të Gjykatës së Rrethit Gjyqësor Tiranë.
4. Kolegji Penal i Gjykatës së Lartë në dhomën e këshillimit, me vendimin nr.00-2016-878, datë 19.05.2016, ka vendosur mospranimin e rekursit të paraqitur nga kërkuesi për shkak se nuk përmban shkaqe nga ato të parashikuara nga neni 432 i Kodit të Procedurës Penale.

**II**

1. ***Kërkuesi***i është drejtuar Gjykatës Kushtetuese në datën 08.08.2017 për shfuqizimin e vendimeve të gjykatave të zakonshme, duke parashtruar në mënyrë të përmbledhur si vijon:
   1. Është cenuar parimi i barazisë së armëve dhe i kontradiktoritetit, si dhe është cenuar e drejta për t’u mbrojtur. Gjykatat e kanë dënuar kërkuesin duke u bazuar në 2 prova jo të besueshme dhe për të cilat nuk i është dhënë mundësia reale për t’i kundërshtuar.
   2. Është cenuar parimi i prezumimit të pafajësisë. Gjykatat e kanë dënuar kërkuesin duke u bazuar vetëm në faktin se ai ka qenë i dënuar edhe më parë dhe jo në prova direkte apo indirekte që të vërtetonin akuzën tej çdo dyshimi të arsyeshëm.
   3. Është cenuar standardi i arsyetimit të vendimit gjyqësor dhe parimi i aksesit. Kolegji Penal i Gjykatës së Lartë nuk ka dhënë asnjë argument se pse rekursi i paraqitur nga kërkuesi nuk plotëson kushtet e përcaktuara nga neni 432 i KPP-së.

**III**

**Vlerësimi i Kolegjit**

6. Kolegji vëren se kërkuesi legjitimohet *ratione personae*, në kuptim të neneve 131/1/f dhe 134/1/i të Kushtetutës. Në lidhje me legjitimimin *ratione temporis*, Kolegji konstaton se sipas nenit 71/a, shkronja “b”, të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar, afati për paraqitjen e ankimit kushtetues individual është 4 muaj nga konstatimi i cenimit, dispozitë që ka hyrë në fuqi në datën 01.03.2017. Bazuar në aktet bashkëlidhur kërkesës, Kolegji vëren se vendimi më i fundit në kohë i kundërshtuar nga kërkuesi është i Kolegjit Penal të Gjykatës së Lartë, i datës 19.05.2016, kurse kërkesa është paraqitur në Gjykatë në datën 08.08.2017, pra jashtë afatit ligjor. Për sa kohë kërkuesi nuk ka paraqitur asnjë provë në lidhje me momentin e marrjes dijeni dhe njohjes me arsyetimin e vendimit të kundërshtuar të Gjykatës së Lartë, si datë e fillimit të afatit ligjor konsiderohet data e këtij vendimi.

7. Në vështrim të sa më sipër, Kolegji vlerëson se për sa kohë kërkesa është paraqitur jashtë afatit ligjor 4-mujor, kërkuesi nuk legjitimohet *ratione temporis* për vënien në lëvizje të juridiksionit kushtetues.

**PËR KËTO ARSYE,**

Kolegji i Gjykatës Kushtetuese të Republikës së Shqipërisë, në bazë të neneve 31 dhe 31/a të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar,

**V E N D O S I:**

* Moskalimin e çështjes për shqyrtim në seancë plenare.